Jónas Ragnarsson áhugamaður um ættfræði og langlífi upplýsir á síðu sinni Langlífi að nú í byrjun apríl 2016 eru á lífi 36 Íslendingar á aldrinum 100 - 107 ára . Auk þess eru 24 sem eru 99 ára og 44 sem eru 98 ára . Samtals eru því 104 á lífi á þessum aldri , frá 98 til 107 ára ; 31 karl og 73 konur . Jónas upplýsir einnig að af þessum 104 öldnu íbúum landsins búa 52 þeirra í Reykjavík , eða nákvæmlega helmingur . Hins vegar eru aðeins átta þeirra fæddir í Reykjavík . Elsti Íslendingurinn er eins og kunnugt er Georg Breiðfjörð Ólafsson sem fagnaði í liðnum mánuði 107 ára afmæli sínu , en hann býr í Stykkishólmi .